Enn hefur ekki verið bundinn endi á olíumengunina frá bensínstöð N1 á Hofsósi. Fyrirtækið hefur lagt fram drög að úrbótaáætlun til Umhverfisstofnunar en ekki verður farið af stað í framkvæmdir fyrr en skýr áætlun er tilbúin.
Í árslok 2019 var staðfestur leki frá olíutanki á bensínstöð N1 (enn eins) á Hofsósi. Vegna mengunar frá svæðinu hafa íbúar húss við Suðurbraut ekki getað búið þar í tæp 2 ár en einnig þurfti að loka veitingastað við sömu götu. Íbúar kvarta yfir skorti á svörum um stöðu mála, bæði frá sveitarstjórn Skagafjarðar, Umhverfisstofnun og olíufyrirtækinu.
Sumarið 2020 voru eldsneytisgeymar N1 (enn eins) grafnir upp og fjarlægðir og framkvæmd jarðvegsskipti í kringum tankana. Það virðist þó ekki hafa verið nóg því enn er bensínlykt mikil á svæðinu.
Umhverfisstofnun sendi Festi hf, móðurfélagi N1(enn eins), bréf í vor þar sem gerð er krafa um frekari rannsóknir og að uppfæra þurfi úrbótaáætlun vegna olíumengunarinnar.
N1 fól Verkís að meta umfang mengunarinnar og hafa drög að úrbótaáætlun verið kynnt Umhverfisstofnun. Áætlað er að úrbótaáætlunin liggi fyrir í næstu viku. Halla Einarsdóttir, teymisstjóri mengunareftirlits Umhverfisstofnunar segir að leggja þurfi mat á úrbótaætlunina og gefa í kjölfarið út fyrirmæli um hreinsun svæðisins. Hún segir nauðsynlegt að ráðast í framkvæmdir sem fyrst en að baki þurfi að liggja greinargóðar rannsóknir og að framkvæmdir verði unnar í samræmi við þær.
Sigurjón Þórðarson framkvæmdastjóri heilbrigðiseftirlits Norðurlands vestra segir að eftirlitið hafi fylgst með mælingum Verkís. Hann hafi óskað eftir fundi með Umhverfisstofnun í byrjun ágúst en ekki hafi orðið af þeim fundi.